მაიკლ ჯექსონის დისკოგრაფია
ამ სტატიაში მოცემულია ამერიკელი პოპ-მუსიკოს მაიკლ ჯექსონის დისკოგრაფია. მასში შედის 10 სტუდიური ალბომის სია და საკონცერტო ალბომების, კომპილაციების, EP-ების, საუნდტრეკებისა და რემიქსების ალბომების ნაწილობრივი სია. მასში არ არის მითითებული ხელახალი გამოცემები, თუ ისინი არ ითვლება ორიგინალური ალბომებისგან ცალკე. სტატიაში მოცემულია 10 რჩეული ქვეყნის (ბაზრის) უმაღლესი ჩარტები, შესაბამისი გაყიდვებისა და სერტიფიცირებების ციფრებით. ფრჩხილებში მოცემულია გაყიდვები, რომლებიც არ იქნა სერტიფიცირებული. წარმოდგენილ ქვეყნებს შორის არის: აშშ, ავსტრალია, კანადა, საფრანგეთი, გერმანია, ნიდერლანდები, ახალი ზელანდია, ესპანეთი, შვეიცარია და გაერთიანებული სამეფო. სხვადასხვა ქვეყანაში არსებობს კატალოგის, საშუალო ღირებულებისა და ჟანრების ჩარტები, მაგრამ ისინი ამ გვერდზე წარმოდგენილი არ არის, ვინაიდან მეორეხარისხოვანი მნიშვნელობა აქვთ. არის აგრეთვე ქვეყნები, რომლებიც დროთა განმავლობაში სერტიფიცირების დონეები შეცვალეს. მაიკლ ჯექსონის დებიუტი შედგა 1964 წელს, ჯგუფში The Jackson Brothers (მოგვიანებით იგი გახდა The Jackson Five და The Jacksons), რომელმაც დიდ წარმატებას მიაღწია 1970-იანებიდან შუა 1980-ებამდე, როდესაც ჯექსონმა საბოლოოდ დატოვა ჯგუფი. ჯერ კიდევ ძმებთან ერთად ჯგუფში მონაწილეობისას მან 1971 წელს დაიწყო სოლო კარიერა, სინგლით „Got to Be There“ და 1972 წელს გამოსცა ამავე სახელწოდების ალბომი, რომელიც ბილბორდის 200-ეულში #14 პოზიციაზე მოხვდა. 1972 წელს გამოია მეორე სტუდიური ალბომი Ben, რომელიც მოხვდა #5 პოზიციაზე. 1973 წლის Music & Me მოხვდა მხოლოდ #92, ხოლო 1975 წლის Forever, Michael - მხოლოდ #101 პოზიციაზე. აშშ-ის გარეთ Music & Me შედარებით წარმატებული აღმოჩნდა, ავსტრალიაში #27 პოზიციით. 1979 წელს გამოვიდა ჯექსონის მეხუთე სტუდიური ალბომი Off the Wall, რომელიც მოხვდა ავსტრალიური ჩარტის სათავეში და სხვადასხვა ქვეყნის საუკეთესო ხუთეულში. მათ შორის იყო #3 პოზიცია აშშ-ში და #5 - ბრიტანეტში. ალბომმა სხვადასხვა ქვეყანაში სწრაფად მოიპოვა პლატინის სტატუსი. 1982 წელს გამოვიდა ალბომი Thriller, რომელიც მოხვდა მსოფლიოს მრავალი ჩარტის სათავეებში და იქცა ყველა დროის ერთ-ერთ გაყიდვად ალბომად. მსგავსი წარმატება ჰქონდა შემდგომ ალბომებს, Bad (1987), Dangerous (1991) და HIStory: Past, Present and Future, Book I (1995). მისი უკანასკნელი სტუდიური ალბომი Invincible (2001) ჩაითვალა კომერციულ წარუმატებლობად წინა ალბომებთან შედარებით, მიუხედავად მისი 13 მილიონი გაყიდული ასლისა. მომღერლის ცხოვრების პერიოდში და გარდაცვალების შემდგომ გამოვიდა მრავალი კრებული და მისი ნამუშევრების არაერთი ხელახალი გამოცემა. მათ დიდ ნაწილს კომერციული წარმატება ხვდა წილად.